Þingræður haldnar á Alþingi Íslendinga

Jörundur Brynjólfsson Ég vil beina þeirri ósk til hæstv. forseta, að hann láti ekki útbýta þingskjölum meðan á atkvgr. stendur.

Forseti (JBald): Það væri bezt að fresta útbýtingu þingskjala þar til í fundarlok.

1) JakM: Ég hefi í hyggju að bera fram brtt. við þennan lið við 3. umr. og greiði því ekki atkv.

1) Forsrh: Út af brtt. við fjárl. frá 3 þm. um heimild handa ríkisstj. til þess að greiða úr ríkissjóði aukauppbót á útflutt kjöt af framleiðslu ársins 1934 vill ríkisstj. taka þetta fram til viðbótar þeim yfirlýsingum, sem hún hefir áður gefið um þetta mál: Ennþá er ekki seldur nema nokkur hluti kjöts þess, sem seldur verður á erl. markaði af framleiðslu þessa árs, og því ekki vitað um úrslit kjötsölunnar fyrir þetta ár. Öruggt er heldur ekki, að heimild til greiðslu í verðjöfnunarsjóð komi að notum, nema ríkisstj. sé jafnhliða séð fyrir tekjum til að mæta greiðslunum. Tekjuöflunar er ekkert getið í sambandi við till. og ekki líklegt, að slík tekjuöflun geti gengið fram á þessu þingi, m. a. vegna þess, að enginn veit, hver upphæð kann að vera nauðsynleg í þessu skyni. Í byrjun næsta þings, sennilega í marz, verður komin frekari vitneskja um úrslit kjötsölunnar, og mun ríkisstj. þá, ef verðjöfnunargjaldið skapar ekki viðunandi verðjöfnun, beita sér fyrir nauðsynlegum aðgerðum og jafnframt bera fram till. til tekjuöflunar til að standast framlög þau til verðjöfnunarsjóðs, sem honum yrðu ætluð.

2) HannJ: Þessi yfirlýsing, sem hér var gefin áðan, er ekkert annað en kattarþvottur hæstv. ráðh. og stjórnarflokkanna. Hæstv. ráðh. hefir sjálfur lýst því yfir á opinberum fundi, að verð á útfluttu kjöti mundi í ár verða allt að 10 aurum lægra hvert kg. en í fyrra, og að verðmunur á kjöti, seldu á innlendum og útlendum markaði, mundi nema 23 aur. á hvert kg. Þetta lága verð á útfluttu kjöti þola bændur ekki. Hér er farið fram á að veita stj. heimild til greiðslu, ef nauðsyn ber til, og þá heimild þarf hún að hafa, ef hún vill eitthvað létta undir með bændunum vegna þess lága verðs, sem líkur eru til, að verði á útflutta kjötinu. Að engir peningar séu fyrir hendi til að standast þessa greiðslu er tylliástæða ein, og segi ég því já.

Ásgeir Ásgeirsson Ég hefi tekið mína till. aftur til 3. umr., en mun þá bera fram varatill. Mér finnst réttast, að, hv.fjvn. vilji taka aftur þessa till., og það eru tilmæli mín, að n. láti hana bíða.

Jakob Möller Ég vil beina þeirri fyrirspurn til hv.þm. V.-Ísf. hvort það sé hans meining að taka sína till. aftur fyrir fullt og allt eða bera fram aðra till. við 3. umr. Ef svo er, þá ætti þessi brtt., 582,2.b, að bíða til 3. umr.

3) ÁÁ: Ég ætla að taka till. aftur við þessa umr., en ég mun við næstu umr. flytja varatill. um að dýrtíðaruppbótin haldi sér til 1. júní næsta ár. Má búast við, að þingið hafi þá haft til meðferðar álit launamálan., sem nú situr. Með tilliti til þess get ég orðið við þeim óskum, sem mér hafa borizt um að taka þessa till. aftur til 3. umr.

Jónas Jónsson Í frv. stj. er byggt á því, að till. eins og þessi nái fram að ganga. Við hana er viðbótartill., sem ég hygg, að verði að samþ., ef fyrri liðurinn er samþ. Eins og þetta lá fyrir fjvn. óskar hún ekki eftir öðru en að þessir liðir báðir komi til atkv.

Magnús Guðmundsson Ég hefi aths. að gera við einn lið till., og mér finnst fara bezt á því, að till. í heild verði geymd til 3. umr. Ég vona, að hv. meiri hl. n. hafi ekkert við það að athuga.

Jakob Möller Mér skilst, að það skipti engu máli, hvort byggt er á því í frv. stj. Hinsvegar skilst mér, að allir ættu að geta orðið sammála um að láta þessa till. bíða, fyrst því hefir verið lýst yfir, að brtt. verði borin fram við 3. umr.

Jónas Jónsson Hér eru uppi tvær stefnur. Önnur er sú, að láta dýrtíðaruppbótina haldast eins og hún er, en hin er sú, sem kemur fram í þessari till. Stj. er hér samþykk meiri hl. n., og þessi till. er komin fram í áframhaldi af því. Þess vegna er ekki um annað að gera en að ganga til atkv. og láta fara sem auðið verður, hvort till. verður felld eða samþ.

Jakob Möller Mér skilst, að það hafi farið fram samkomulag á bak við, að hv.þm. V.-Ísf. tæki aftur till. sína. Mér skilst, að með því að fá hv.þm. til að taka till. aftur sé verið að hlunnfara hann að fá þessa till.samþ. og binda þannig atkv.þm. fyrirfram. Ég sé ekki heldur, að það sé útilokað fyrir meiri hl. n. að geyma till. til 3. umr.

Magnús Torfason Ég sé ekki betur en að það sé a. m. k. prentvilla síðast í þessari till. Þar stendur „þó aldrei hærri en svo, að laun ásamt dýrtíðaruppbót nemi meiru en 5000 kr.“

Ólafur Thors Það má kannske álíta, að þessi till. sé skárri en sú till., sem stj. hafði í fjárlfrv. En þar sem hv.þm. V.-Ísf. hefir boðað aðra till., sem gengur lengra í réttlætisáttina og ég mun greiða atkv. með, þá mun ég greiða atkv. á móti þessari till.

Sigurður Kristjánsson Ég er með því, að greidd sé dýrtíðaruppbótin. En þessi mælikvarði, sem hér er notaður, er algerlega á móti mínu skapi. Þess vegna greiði ég atkv. á móti brtt.

1) HannJ: Ég er með því, að slík tilraun væri gerð, en ég treysti stj. ekki til að gera það hlutdrægnislaust og greiði því ekki atkv.

2) JónP: Ég tel þessa till. ófullnægjandi til að ná þessu takmarki eins og ég vil, og þar sem það er víst, að önnur till. kemur fram þá greiði ég ekki atkv.

3) ÓTh: Ég vísa til ummæla hv.þm. A.-Húnv. og á að því leyti sammerkt við hv.þm. V.-Húnv., að ég ber ekkert traust til stj., hvorki í þessu né öðru.

4) SK: Með sama rökstuðningi og hv.þm. V.-Húnv., segi ég nei.